Document ID: 32011D0634

A TANÁCS HATÁROZATA
(2011. május 17.)
a 2010. évi nemzetközi kakaómegállapodásnak az Európai Unió nevében történő aláírásáról és ideiglenes alkalmazásáról
(2011/634/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 207. cikke (3) és (4) bekezdésére, összefüggésben a 218. cikk (5) bekezdésével,
tekintettel az Európai Bizottság javaslatára,
mivel:
(1)
Az ENSZ Kereskedelmi és Fejlesztési Konferenciájának égisze alatt létrehozott tárgyalókonferencia 2010. június 25-én jóváhagyta a 2010. évi nemzetközi kakaómegállapodás (a továbbiakban: a megállapodás) szövegét.
(2)
A megállapodás felváltja a 2012. szeptember 30-ig meghosszabbított, 2001. évi nemzetközi kakaómegállapodást (a továbbiakban: 2001. évi megállapodás). Az Unió részese a 2001. évi megállapodásnak, és ezért érdekében áll az azt felváltó megállapodás aláírása és megkötése.
(3)
A megállapodás 2010. október 1-jétől2012. szeptember 30-ig áll nyitva aláírásra, és a megerősítő, elfogadó vagy jóváhagyó okiratokat ugyanezen időtartam alatt lehet letétbe helyezni.
(4)
A megállapodás célkitűzései a közös kereskedelempolitika keretei alá tartoznak.
(5)
A megállapodást alá kell írni és ideiglenesen alkalmazni kell, figyelemmel a megkötésére vonatkozó eljárások befejezésére,
ELFOGADTA EZT A HATÁROZATOT:
1. cikk
A Tanács az Európai Unió nevében engedélyezi a 2010. évi nemzetközi kakaómegállapodás (a továbbiakban: megállapodás) aláírását, figyelemmel az említett megállapodás megkötésére.
A megállapodás szövege e határozat mellékletében található.
2. cikk
A Tanács elnöke felhatalmazást kap, hogy kijelölje a megállapodás Unió nevében történő aláírására jogosult személy(eke)t.
3. cikk
A megállapodás kölcsönösségi alapon ideiglenesen alkalmazandó (1) addig, amíg le nem zárulnak a megkötésére vonatkozó eljárások.
4. cikk
Az Unió az 56. cikk szerint értesíti az Egyesült Nemzetek Főtitkárságát a megállapodás ideiglenes alkalmazásának szándékáról.
5. cikk
Ez a határozat elfogadásának napján lép hatályba.
Kelt Brüsszelben, 2011. május 17-én.

Labels: 17
5
15